text: वरिष्ठ पुलिस इंस्पेक्टर लता शिरसत ने बताया कि विकास सचदेव के खिलाफ भादंसं की धारा 354 ( शीलभंग करने के इरादे से महिला पर आक्रमण या आपराधिक हमला) और अभिनेत्री के नाबालिग रहने के कारण यौन अपराध से बच्चों की सुरक्षा (पोक्सो) कानून के प्रावधानों के तहत मामला दर्ज किया गया है। विमानन कंपनी ने कहा कि उसने घटना को लेकर नियामक, नागर विमानन महानिदेशालय (डीजीसीए) को पहले ही प्रारंभिक रिपोर्ट सौंप दी है। इस घटना की व्यापक निंदा हो रही है। विमानन कंपनी विस्तारा ने भी इस संबंध में जायरा से माफी मांगी है। कंपनी ने कहा कि इस तरह की घटनाओं को वह ‘कतई बरदाश्त’ नहीं करती और इस संबंध में वह भी जांच कर रही है। कंपनी ने साथ ही कहा कि यह एक ‘‘दुर्भाग्यपूर्ण घटना’’ है।